CELEX: 52016PC0497
Language: ro
Date: 2016-08-05
Title: Propunere de DECIZIE DE PUNERE ÎN APLICARE A CONSILIULUI de autorizare a continuării aplicării de către Republica Polonă a unei măsuri de derogare de la articolul 26 alineatul (1) litera (a) și de la articolul 168 din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 5.8.2016
            COM(2016) 497 final
            2016/0245(NLE)
            Propunere de
            DECIZIE DE PUNERE ÎN APLICARE A CONSILIULUI
            de autorizare a continuării aplicării de către Republica Polonă a unei măsuri de derogare de la articolul 26 alineatul (1) litera (a) și de la articolul 168 din Directiva 2006/112/CE privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să introducă măsuri speciale de derogare de la dispozițiile directivei respective, în scopul simplificării procedurii de colectare a TVA sau al prevenirii anumitor forme de evaziune fiscală sau de evitare a obligațiilor fiscale.
            
            
               Prin scrisoarea înregistrată de Comisie la data de 8 februarie 2016, Polonia a solicitat o prelungire a derogării de la articolul 168 din Directiva TVA, pentru a putea continua să limiteze dreptul de a deduce impozitul plătit în amonte pentru cheltuieli legate de anumite tipuri de autovehicule. În conformitate cu articolul 395 alineatul (2) din Directiva TVA, Comisia a informat celelalte state membre, prin scrisoarea din 6 iunie 2016, cu privire la cererea înaintată de Polonia. Prin scrisoarea datată din 8 iunie 2016, Comisia a informat Polonia că dispune de toate informațiile necesare pentru a analiza cererea. 
            
            
               1.CONTEXTUL PROPUNERII
            
            
               Articolul 168 din Directiva TVA prevede că o persoană impozabilă are dreptul să deducă TVA percepută pentru achizițiile efectuate în scopul operațiunilor sale taxabile. În temeiul articolului 26 alineatul (1) litera (a) din directiva menționată, utilizarea în scop personal a bunurilor care constituie o parte din activele unei societăți comerciale este asimilată unei prestări de servicii efectuate cu titlu oneros, atunci când TVA pentru bunurile respective a fost eligibilă pentru deducere. 
            
            
               Acest sistem permite recuperarea TVA deduse inițial pentru utilizarea în scop personal. 
            
            
               În cazul autovehiculelor, acest sistem poate fi dificil de aplicat din mai multe motive, în principal deoarece este dificil să se facă distincția între utilizarea în scopul desfășurării activității și utilizarea în alte scopuri. Atunci când există o evidență contabilă, aceasta impune o sarcină suplimentară atât întreprinderii, cât și administrației pentru menținerea și verificarea respectivei evidențe. Dat fiind numărul de vehicule vizate, până și o evaziune de proporții reduse, cum ar fi cea individuală, poate să se acumuleze și să ajungă la sume considerabile.
            
            
               Limitarea solicitată a procentului este de 50%. Această cifră se bazează pe evaluarea efectuată de Polonia și, conform propunerii, ar urma să fie revizuită în cazul în care Polonia va înainta o eventuală cerere de prelungire a măsurii după 2019.
            
            
               În prezent, Polonia este autorizată, pe baza Deciziei de punere în aplicare 2013/805/UE a Consiliului
                  1
               , să limiteze la 50 % dreptul de deducere a TVA aferente cumpărării, achiziționării intracomunitare, importului, închirierii sau leasingului sau altor acorduri de natură similară privind anumite autovehicule, altele decât autovehiculele de pasageri, până la o limită maximă de 6 000 PLN. Decizia respectivă expiră la 31 decembrie 2016.
            
            
               Polonia informează că motivele pentru depunerea prezentei cereri de derogare nu s-au schimbat, ci sunt similare celor cuprinse în cererea anterioară. Cererea de derogare este o continuare a regimului prevăzut în decizia menționată anterior a Consiliului. 
            
            
               Limitarea ar urma să se aplice numai autovehiculelor care nu sunt utilizate în exclusivitate în scopuri profesionale și cheltuielilor legate de vehiculele respective.
            
            
               Derogarea implică, de asemenea, o limitare parțială a dreptului de a deduce la 50 % din impozitul plătit în amonte pentru cumpărarea de combustibil pentru autovehiculele care intră sub incidența derogării și pentru alte cheltuieli de funcționare, inclusiv pentru reparații și întreținerea autovehiculelor respective, precum și pentru cheltuieli aferente livrărilor de bunuri sau prestărilor de servicii realizate în legătură cu aceste vehicule și cu utilizarea acestora, inclusiv cheltuieli aferente modificărilor sau asamblării de componente ale vehiculelor respective (cu excepția cheltuielilor aferente modificărilor sau asamblării de componente ale vehiculelor utilizate exclusiv în scopuri profesionale, de exemplu, asamblarea unui taximetru).
            
            
               Polonia indică faptul că autovehiculele care intră sub incidența acestei derogări, prin felul în care sunt proiectate, pot fi utilizate cu ușurință și în scopuri neprofesionale.
            
            
               
                  Anumite tipuri de autovehicule sunt excluse de la această limitare și ar face așadar obiectul regulilor normale, conform cărora orice autovehicul cu peste 9 locuri (inclusiv locul conducătorului auto) și o greutate maximă totală de peste 3 500 kg. Aceste condiții limitează practic domeniul de aplicare la autoturisme, furgonete, camionete și motociclete. De asemenea, derogarea nu ar afecta vehiculele destinate exclusiv revânzării sau punerii la dispoziție cu titlu oneros pe baza unui contract de închiriere, de închiriere în vederea exploatării, de leasing sau pe baza unor contracte de natură asemănătoare, nici vehiculele destinate transportului de pasageri cu cel puțin zece locuri, inclusiv locul conducătorului auto.
               
            
            
               Polonia a solicitat să i se permită să continue să limiteze, până la 31 decembrie 2019, deducerea inițială la un procent stabilit și să scutească, în schimb, întreprinderile de declararea TVA pentru utilizarea în scop privat. Această derogare elimină necesitatea păstrării unei evidențe detaliate a kilometrilor parcurși pentru fiecare mașină și a declarării TVA pentru utilizarea în scop privat. Prin urmare, derogarea trebuie considerată, în primul rând, o măsură de simplificare. Această soluție prezintă avantajul de a simplifica sistemul pentru toate părțile vizate și de a garanta perceperea unui procent din taxă, care altfel ar fi putut face obiectul unei evaziuni.
            
            
               Pe baza informațiilor furnizate de Polonia, se pare că utilizarea medie în scop profesional a autovehiculelor de serviciu cu utilizare mixtă este în continuare de circa 50 %. Prin urmare, prelungirea solicitată pare justificată. În mod normal, derogările se acordă pe o perioadă limitată, pentru a se putea evalua dacă măsura specială este adecvată și eficace. Orice prelungire ar trebui deci să aibă o durată limitată, pentru a se putea verifica în ce măsură condițiile pe care se bazează derogarea sunt încă valabile. 
            
            
               În consecință, se propune ca derogarea solicitată să fie acordată până la 31 decembrie 2019 și ca Polonia să fie invitată să prezinte, până la 1 aprilie 2019, un raport conținând o reexaminare a limitării procentului aplicat, în cazul în care s-ar avea în vedere o nouă prelungire, dincolo de 2019.
            
            
               Derogarea nu ar afecta decât într-o măsură neglijabilă cuantumul total al veniturilor fiscale ale statului membru colectate în etapa de consum final.
            
            
               •Coerența cu dispozițiile existente în domeniul de politică
            
         
         
            
               Conform articolului 176 din Directiva 2006/112/CE, Consiliul stabilește cheltuielile pentru care TVA nu este deductibilă. Până la adoptarea unor dispoziții în acest sens, statele membre sunt autorizate să mențină excluderile care erau în vigoare la 1 ianuarie 1979. Există așadar un număr de dispoziții de tip „statu-quo” care limitează dreptul de deducere în ceea ce privește autovehiculele.
            
            
               
                  În pofida inițiativelor anterioare de stabilire a unor reguli privind categoriile de cheltuieli care pot face obiectul limitării dreptului de deducere
                     2
                  , această derogare este adecvată în așteptarea unei armonizări a acestor reguli la nivelul UE. 
               
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temeiul juridic
            
            
               Articolul 395 din Directiva TVA. 
            
            
               •Subsidiaritatea (în cazul competențelor neexclusive) 
            
            
               
                  Având în vedere prevederea din Directiva TVA pe care se bazează propunerea, aceasta intră în sfera competenței exclusive a Uniunii Europene. În consecință, principiul subsidiarității nu se aplică.
               
            
            
               •Proporționalitatea
            
            
               Decizia se referă la o autorizare acordată unui stat membru la solicitarea acestuia și nu constituie o obligație.
            
            
               
                  Având în vedere domeniul de aplicare limitat al derogării, măsura specială este proporțională cu obiectivul urmărit, și anume prevenirea anumitor forme de evaziune fiscală sau evitare a obligațiilor fiscale și simplificarea colectării TVA într-un sector specific.
               
            
            
               •Alegerea instrumentului
            
            
               
                  Instrument propus: decizie de punere în aplicare a Consiliului.
               
               
                  Alte instrumente nu ar fi adecvate din următorul motiv:
               
               
                  În temeiul articolului 395 din Directiva 2006/112/CE a Consiliului, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. O decizie de punere în aplicare a Consiliului este instrumentul cel mai adecvat, dat fiind faptul că ea poate fi adresată unui singur stat membru.
               
            
            
               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Consultările cu părțile interesate
            
            
               
                   Prezenta propunere se bazează pe o cerere înaintată de Polonia și se referă doar la acest stat membru. 
               
            
            
               •Obținerea și utilizarea expertizei
            
            
               
                  Nu a fost necesar să se recurgă la expertiză externă. 
               
            
            
               •Evaluarea impactului
            
         
         
            
               
                  Propunerea vizează combaterea evaziunii în domeniul TVA și simplificarea procedurii de impozitare, având așadar un potențial impact pozitiv deopotrivă pentru întreprinderi și pentru administrații. Polonia consideră că această măsură este adecvată și comparabilă cu alte derogări anterioare sau actuale.
               
            
            
               4.IMPLICAȚIILE BUGETARE
            
            
               
                  Propunerea nu va avea implicații negative pentru bugetul UE.
               
            
            
               5.ALTE ELEMENTE
            
            
               
                  Propunerea include o clauză de încetare a efectelor; derogarea expiră automat la 31 decembrie 2019.
               
               
                  În cazul în care Polonia va avea în vedere solicitarea unei noi prelungiri a măsurii de derogare după 2019, ea va trebui să transmită Comisiei un raport de evaluare, împreună cu cererea de prelungire, până la 1 aprilie 2019 cel târziu.
               
            
            
               2016/0245 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de autorizare a continuării aplicării de către Republica Polonă a unei măsuri de derogare de la articolul 26 alineatul (1) litera (a) și de la articolul 168 din Directiva 2006/112/CE privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  3
               , în special articolul 395,
            
            
               având în vedere propunerea Comisiei Europene,
            
            
               întrucât:
            
            
               (1)Articolul 168 din Directiva 2006/112/CE stabilește dreptul unei persoane impozabile de a deduce TVA percepută pentru furnizarea de bunuri și servicii pe care le primește în vederea utilizării în scopul operațiunilor sale impozabile. Articolul 26 alineatul (1) litera (a) din directiva menționată prevede obligația de a declara TVA atunci când un activ al unei societăți comerciale este utilizat în folos personal de către o persoană impozabilă sau de către personalul acesteia sau, mai general, este utilizat în alte scopuri decât pentru desfășurarea activității sale.
            
            
               (2)Decizia de punere în aplicare 2013/805/UE
                  4
                a autorizat Polonia să limiteze, până la 31 decembrie 2016, dreptul de deducere a TVA aferente cumpărării, închirierii, închirierii în vederea exploatării sau leasingului anumitor autovehicule rutiere și cheltuielilor conexe și să scutească persoana impozabilă de declararea TVA aferente utilizării în scopuri neprofesionale a autovehiculelor care fac obiectul limitării.
            
            
               (3)Printr-o scrisoare înregistrată de Comisie la data de 8 februarie 2016, Polonia a solicitat autorizarea de a continua să aplice măsuri speciale referitoare la anumite autovehicule rutiere și la cheltuielile conexe, care derogă de la prevederile Directivei 2006/112/CE care reglementează dreptul persoanei impozabile de a deduce TVA plătită pentru achiziționarea de bunuri și servicii și de la prevederile care impun declararea taxei pentru bunurile unei întreprinderi utilizate în scopuri neprofesionale.
            
            
               (4)În conformitate cu articolul 395 alineatul (2) al doilea paragraf din Directiva 2006/112/CE, Comisia a informat celelalte state membre, prin scrisoarea din 6 iunie 2016, cu privire la cererea înaintată de Polonia. Prin scrisoarea datată din 8 iunie 2016, Comisia a informat Polonia că dispune de toate informațiile necesare pentru a analiza cererea.
            
            
               (5)În conformitate cu articolul 3 alineatul (2) al doilea paragraf din Decizia 2013/805/UE, Polonia a prezentat Comisiei, pe lângă cererea de prelungire, un raport cu privire la aplicarea respectivei decizii, incluzând o reexaminare a limitării procentului care se aplică dreptului de deducere. Pe baza informațiilor disponibile în prezent, Polonia estimează că o rată de 50 % este în continuare justificabilă. În același timp, pentru a evita dubla impunere, obligația de a declara TVA pentru utilizarea unui autovehicul în scopuri neprofesionale ar trebui suspendată în cazul în care autovehiculul a făcut obiectul acestei limitări. Aceste măsuri pot fi justificate prin necesitatea simplificării procedurii de percepere a TVA și a împiedicării evaziunii fiscale cauzate de o evidență contabilă incorectă și de declarații fiscale false.
            
         
         
            
               (6)Anumite tipuri de autovehicule sunt excluse din domeniul de aplicare al măsurilor speciale, deoarece, dată fiind natura lor sau tipul de activitate pentru care sunt utilizate, utilizarea lor în scopuri neprofesionale este considerată neglijabilă. Prin urmare, măsurile speciale nu ar trebui să se aplice autovehiculelor având mai mult de 9 locuri (inclusiv locul conducătorului auto) și o greutate maximă totală care depășește 3 500 kilograme. În plus, limitarea dreptului de deducere nu se aplică TVA percepute pentru cheltuielile legate integral de activitatea profesională a persoanei impozabile.
            
            
               (7)Limitarea dreptului de deducere în temeiul măsurilor speciale ar trebui să se aplice TVA plătite pentru cumpărarea, achiziționarea intracomunitară, importul, închirierea sau leasingul anumitor autovehicule rutiere și pentru cheltuielile conexe, inclusiv achiziționarea de combustibil.
            
            
               (8)Prelungirea măsurilor de derogare ar trebui să fie limitată în timp, pentru a permite evaluarea eficacității lor și determinarea procentului adecvat; prin urmare, Polonia ar trebui să fie autorizată să aplice în continuare măsura respectivă pentru o perioadă limitată, și anume până la 31 decembrie 2019.
            
            
               (9)Dacă Polonia consideră că este necesară o nouă prelungire a măsurilor de derogare după 2019, ea este invitată să transmită Comisiei cererea de prelungire, însoțită de un raport referitor la aplicarea măsurilor în cauză care să cuprindă o reexaminare a procentului aplicat, cel târziu la 1 aprilie 2019.
            
            
               (10)Derogarea va avea doar un efect neglijabil asupra cuantumului total al taxei colectate în etapa de consum final și nu va afecta negativ resursele proprii ale Uniunii Europene provenite din TVA. 
            
            
               (11)Decizia de punere în aplicare 2013/805/UE ar trebui modificată în consecință,
            
            
               ADOPTĂ PREZENTA DECIZIE: 
            
            
               Articolul 1
            
            
               Decizia de punere în aplicare 2013/805/UE se modifică după cum urmează:
            
            
               Articolul 3 se înlocuiește cu următorul text:
            
            
               „Articolul 3
            
            
               (1) Prezenta decizie expiră la 31 decembrie 2019.
            
            
               (2) Orice cerere de prelungire a aplicării măsurilor prevăzute în prezenta decizie se transmite Comisiei până la 1 aprilie 2019. O astfel de cerere se însoțește de un raport care să cuprindă o reexaminare a limitării procentului aplicat dreptului de deducere a TVA în baza prezentei decizii.”
            
            
               Articolul 2
            
            
               Prezenta decizie se aplică de la 1 ianuarie 2017. 
            
            
               Articolul 3
            
            
               Prezenta decizie se adresează Republicii Polone.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  Decizia de punere în aplicare 2013/805/UE a Consiliului din 17 decembrie 2013 de autorizare a introducerii de către Republica Polonă a unor măsuri de derogare de la articolul 26 alineatul (1) litera (a) și de la articolul 168 din Directiva 2006/112/CE privind sistemul comun al taxei pe valoarea adăugată (JO L 353, 28.12.2013, p. 51).
               
               
                  
                     (2)
                  COM (2004) 728 final - Propunere de directivă a Consiliului de modificare a Directivei 77/388/CEE în vederea simplificării obligațiilor în materie de taxă pe valoarea adăugată (JO C 24, 29.1.2005, p.10), retrasă la 21 mai 2014 (JO C 153 21.5.2014, p. 3). 
               
               
                  
                     (3)
                  JO L 347, 11.12.2006 , p. 1. 
               
               
                  
                     (4)
                  Decizia de punere în aplicare 2013/805/UE a Consiliului din 17 decembrie 2013 de autorizare a introducerii de către Republica Polonă a unor măsuri de derogare de la articolul 26 alineatul (1) litera (a) și de la articolul 168 din Directiva 2006/112/CE privind sistemul comun al taxei pe valoarea adăugată (JO L 353, 28.12.2013, p. 51).